ADÓ

„A sokat adó halak adója  
segít a keveset adó halakon,

hacsak a hal nem csal,

vagy fizetés előtt ki nem hal.”

Az adó a természetes vagy jogi személyek által a felettes hatalomnak kötelezően fizetendő rendszeres (esetenként rendkívüli) anyagi – leginkább pénzbeli – juttatás.

Felettes hatalom: állam, önkormányzat, ezek különböző szervezetei.

**1. Párosítsd a kifejezést a megfelelő magyarázattal!**

adóalany az adóalany maga határozza meg az adó mértékét

önadózás az adóhatóság állapítja meg az adó összegét

kivetéses adózás az adóalanynak az adót valamilyen okból nem kell megfizetnie

adómentesség az adó összegének mérséklése vagy fizetési halasztás engedélyezése

adókedvezmény akinek be kell fizetnie az adót

*Megfejtés:*

adóalany – akinek be kell fizetnie az adót

önadózás – az adóalany maga határozza meg az adó mértékét

kivetéses adózás – az adóhatóság állapítja meg az adó összegét

adómentesség – az adóalanynak az adót valamilyen okból nem kell megfizetnie

adókedvezmény - az adó összegének mérséklése vagy fizetési halasztás engedélyezése

**2. Régi adófajták**

*Magyarázd meg, mi lehetett:*

tapétaadó

téglaadó

tűzhelyadó

vizeletadó

gyávák adója

szakálladó

melladó

gödöradó

gyermektized

kapuadó

agglegényadó

*Megfejtés:*

tapétaadó

18. század, Egyesült Királyság: négyzet-yardonként vetették ki a mintás és festett tapétákra.

téglaadó

18. század, Egyesült Királyság: Az ingatlantulajdonosoknak minden ezer tégla után adózniuk kellett. A leleményes téglagyárosok nagyobb méretű téglák legyártásával próbáltak enyhíteni a terheken.

tűzhelyadó

Bizánci Birodalom, 7.  sz.: Az adó nagysága a tűzhelyek számától függött.

vizeletadó

Római Birodalom, 1. sz.: a ruhák fehérítésénél és tisztításánál és bőrcserzésnél alkalmazták a vizeletet, ezért értékes volt. Az adót a nyilvános illemhelyek fenntartói, bérlőt fizették.

gyávák adója

Európai királyságok, középkor: a nemesek, akik nem akartak a harcmezőn meghalni, egy bizonyos összeg fejében megválthatták magukat a kötelező katonai szolgálatból, amellyel az uralkodónak tartoztak.

szakálladó

17-18. sz. Oroszország: I. Péter orosz cár megadóztatta a maradinak és keletiesnek vélt szakállviselést.

melladó

Az 19. századi indiai Travancore Királyságban az alsóbb kasztokhoz tartozó nőknek, ha nem akartak fedetlen keblekkel nyilvános helyen mutatkozni, melladót kellett fizetniük.

gödöradó

Japánban az elhunyt végső nyughelye után kellett fizetni.

gyermektized

Oszmán Birodalom, a törökök által meghódított területeken: az előre meghirdetett adószedés idején egy fiúgyermeket kellett adni a szultánnak. Az összegyűjtött gyerekseregből katonákat képeztek, ők lettek a janicsárok.

kapuadó

14. sz., Magyarország: minden olyan kapu után fizették, ahol átfért egy megrakott szénásszekér.

agglegényadó

1950-es évek, Magyarország: azoknak kellett fizetniük, akik egyedül vagy csak egy emberrel éltek együtt.

**3. Találj ki vicces/furcsa/érdekes adókat! Te mit adóztatnál meg és miért?**